- Her har vi vores trans- og nonbinærlitteratur, og her er der drag queen-litteratur. Kristine Sofie Højen viser stolt rundt i Buens Bogcafé i Aalborg. Som i en normal boghandel er der masser af litteratur på hylderne, men før et værk får plads på reolerne, skal det opfylde nogle krav. - Her i butikken har vi 900 titler med LGBT+-litteratur, fortæller Kristine Sofie Højen, der er medejer af Buens Bogcafé. Det er et krav, at bøgerne for eksempel er skrevet af en homoseksuel forfatter, eller at teksten indeholder et LGBT-element. -  LGBT står for lesbian, gay, bisexual og trans, og det er egentligt bare en ny måde at sige alt under regnbueparaplyen, siger Kristine Sofie Højen. Fra manga til prisvindende romaner Kristine Sofie Højen er uddannet bibliotekar, og hun har en stor passion for bøger, mens den anden halvdel af duoen bag Buens Bogcafé, altid har drømt om at åbne sin egen café. - Uanset om det her ender med en kæmpe succes, eller det ender med, at vi gør det i et år, og så halter økonomien lidt, så tænker jeg ikke, at det er noget, vi fortryder, at vi har gjort sammen, fortæller Emma Mai Petersen. På hylderne finder vi blandt andet romanen "Man skulle nok have været der" af Thomas Korsgaard, der i går modtog De Gyldne Laurbær. Men der er også historier om nonbinære varulve, manga, biografier, børnebøger og meget andet. Det kan i dag stadigvæk være udfordrende at have en anden seksualitet end flertallet, og håbet er, at en bog måske kan hjælpe. - Litteraturen kan gøre, at man bliver spejlet, og at man føler, at man hører hjemme, og at man ikke er så alene her i verden, siger Kristine Sofie Højen. Men bøgerne er for alle understreger Kristine Sofie Højen. Hun håber, at for eksempel børn kan blive bevidste om, at det er ganske normalt, at en af deres klassekammerater har to mødre. Der er nemlig også en afdeling med børnebøger i bogcaféen. - Her møder vi for eksempel Lotte, der står i den situation, at hendes far er transmand, hvilket betyder, at han var født som kvinde og har født Lotte, men nu er han mand, fortæller Kristine Sofie Højen. Målet med Buens Bogcafé er desuden at blive et fysisk mødested for LGBT+-personer i Nordjylland.
Skandinaviens første LGBT-bogcafé er åbnet i Aalborg. Alle bøgerne på hylderne er for eksempel skrevet af en homoseksuel forfatter, eller også indeholder teksten et LGBT-element.